ΓΡΑΠΤΗ ΕΡΩΤΗΣΗ E-3681/97 υποβολή: Thomas Megahy (PSE) προς την Επιτροπή (19 Νοεμβρίου 1997)

Θέμα: Εφαρμογή της νομοθεσίας της ΕΕ για την υγεία και την ασφάλεια στα κράτη μέλη

Μπορεί η Επιτροπή να αναφέρει:

1. Πόσα κράτη μέλη δεν έχουν μεταφέρει στο εσωτερικό τους δίκαιο τις οδηγίες για την υγεία και την ασφάλεια οι οποίες θα πρέπει να εφαρμοσθούν τώρα;

2. Πόσες προσφυγές έχουν ασκηθεί κατά κρατών μελών για μη συμμόρφωσή τους με ήδη ισχύουσα νομοθεσία;

3. Η Επιτροπή είναι ικανοποιημένη από το γεγονός ότι όσον αφορά την υγεία και την ασφάλεια υπάρχει ένα ενιαίο επίπεδο σε ολόκληρη την Ευρωπαϊκή Ένωση;

Απάντηση του κ. Flynn εξ ονόματος της Επιτροπής (22 Δεκεμβρίου 1997)

1. Η Επιτροπή επιθυμεί να πληροφορήσει τον κύριο βουλευτή ότι από τις 36 οδηγίες που εγκρίθηκαν στον τομέα της ασφάλειας και της υγείας στο χώρο εργασίας, οι 32 έχουν ήδη τεθεί σε ισχύ και οι 24 από αυτέ έχουν ήδη μεταφερθεί στο εθνικό δίκαιο όλων των κρατών μελών όπου εφαρμόζονται ορθώς. Όσον αφορά τις οκτώ οδηγίες που δεν έχουν μεταφερθεί σε όλα τα κράτη μέλη, η κατάσταση είναι σήμερα η εξής:

- Οδηγία 91/322/ΕΟΚ (χημικοί, φυσικοί και βιολογικοί παράγοντες) ((EE L 177, 5.7.1991 )): δεν έχει ακόμα μεταφερθεί στην Ελλάδα, την Ισπανία, τη Γαλλία και τις Κάτω Χώρες.

- Οδηγία 92/29/ΕΟΚ (παροχή ιατρικής περίθαλψης σε πλοία) ((EE L 113, 30.4.1992 )): δεν έχει ακόμα μεταφερθεί στο Βέλγιο, την Ιρλανδία και το Λουξεμβούργο.

- Οδηγία 92/91/ΕΟΚ (εξορυκτικές δια γεωτρήσεως βιομηχανίες) ((EE L 348, 28.11.1992 )) και 92/104/ΕΟΚ (υπέργειες ή υπόγειες εξορυκτικές βιομηχανίες) ((EE L 404, 31.12.1992 )): δεν έχει ακόμη μεταφερθεί στην Ιρλανδία.

- Οδηγία 93/103/ΕΚ (εργασία σε αλιευτικά πλοία) ((EE L 307, 13.12.1993 )): δεν έχει ακόμη μεταφερθεί στο Βέλγιο, την Ιρλανδία και την Ιταλία.

- Οδηγία 93/104/ΕΚ (οργάνωση του χρόνου εργασίας) ((EE L 307, 13.12.1993 )): δεν έχει ακόμη μεταφερθεί στην Ελλάδα, τη Γαλλία, την Ιταλία, το Λουξεμβούργο, την Πορτογαλία και το Ηνωμένο Βασίλειο.

- Οδηγία 94/33/ΕΚ (προστασία των νέων στην εργασία) ((EE L 216, 20.8.1994 )): δεν έχει ακόμη μεταφερθεί πλήρως, στην Ελλάδα, τη Γαλλία, την Ιταλία, το Λουξεμβούργο, την Αυστρία και το Ηνωμένο Βασίλειο.

- Οδηγία 95/30/ΕΚ (βιολογικοί παράγοντες στην εργασία) ((EE L 155, 6.7.1995 )): δεν έχει ακόμη μεταφερθεί στη Γερμανία, την Ιρλανδία, την Ιταλία το Λουξεμβούργο και την Αυστρία.

2. Κάθε φορά που λήγει η προθεσμία για μια οδηγία, η Επιτροπή ξεκινά διαδικασία λόγω παράβασης σύμφωνα με το άρθρο 169 της Συνθήκης ΕΚ για τα κράτη μέλη που δεν γνωστοποιούν εγκαίρως στην Επιτροπή τα εθνικά μέτρα εκτέλεσης. Το παράρτημα IV της 14ης ετήσιας έκθεσης σχετικά με τον έλεγχο της εφαρμογής του κοινοτικού δικαίου (1996), που δημοσιεύτηκε προσφάτως ((EE C 332, 3.11.1997 )), περιέχει τα στοιχεία των εν εξελίξει διαδικασιών λόγω παράβασης στις 31 Δεκεμβρίου 1996.

3. Ο έλεγχος της ορθής μεταφοράς είναι συνεχής όσον αφορά τον τομέα που αναφέρει ο κύριος βουλευτής, ώστε να εξασφαλίζεται ισοδύναμη εφαρμογή της ευρωπαϊκής νομοθεσίας στο σύνολο της κοινότητας. Όσον αφορά τα σημεία για τα οποία η Επιτροπή κρίνει ότι η μεταφορά είναι ελλιπής, τα κράτη μέλη καλούνται να υποβάλουν τις παρατηρήσεις τους. Ανάλογα με τις απαντήσεις, τα επιχειρήματα, και, ενδεχομένως, την πρόθεση να γίνουν διορθώσεις, η Επιτροπή αποφασίζει για τη συνέχεια που πρέπει να δοθεί.